Escola Parc de la Ciutadella

L’equip directiu, l’equip de monitoratge de migdia, i les
comissions de Menjador i de Sostenibilitat de l’AMPA han impulsat
diferents mesures per reduir el consum de recursos materials, en
especial de plàstic i de paper de cuina, en les activitats
directament o indirectament vinculades a l’escola.

La iniciativa inclou les mesures següents:

* Substitució dels tovallons de paper durant els àpats per
tovallons de roba que es renten a casa setmanalment.
* En les sortides i excursions escolars, substitució de les
ampolletes d’aigua mineral de plàstic per cantimplores que porten
les famílies i de les bosses de plàstic per portar el menjar per
bosses de paper (infantil) o de roba (primària).
* Adquisició per l’AMPA i préstec gratuït a les famílies d’una
cistella d’aniversari que inclou plats, coberts, vasos, bols,
safates i garlanda, per tal d’evitar la descomunal generació de
residus , en especial de plàstic, que s’observava en les
celebracions i aniversaris.
Punt de partida

Tant des de la direcció de l’escola com des de l’AMPA hi ha una
gran sensibilitat sobre la necessitat de reduir la petjada
ecològica de les activitats escolars o lligades a l’escola. Per
això es van identificar espais de millora i accions concretes que
permetessin reduir l’impacte ambiental dels residus generats per
els infants i les famílies, tant dins com fora de l’escola.

La conclusió va ser que es podia:

* ­ Eliminar l’ús de tovallons de paper en el menjador escolar.
* ­ Reduir l’ús de plàstic en les sortides escolars, ja que
s’utilitzaven i llençaven moltes bosses i ampolletes cada vegada.
* ­ Facilitar a les famílies materials per celebrar festes on
s’evités el consum indiscriminat d’elements plàstics i la no
recollida selectiva.
Objectius

Els objectius a treballar, especialment de cara als infants però
també amb les famílies i els equips pedagògics de la classe i del
menjador són:

* ­ Conscienciar sobre l’impacte ambiental de l’ús de recursos
(en especial, del plàstic i el paper) i la importància de
reduir-lo.
* ­ Generar bons hàbits de consum i de comportament (prioritzant
l’ús d’elements reutilitzables en actes quotidians com àpats i
celebracions).
Processos i activitats realitzades

Substitució de tovallons de paper per tovallons de roba:

* ­ Consensuar i coordinar l’acció entre AMPA, escola i
menjador.
* ­ Avisar les famílies amb antelació.
* ­ Decidir mecànica del procés: on deixar els tovallons els
dilluns, com, quan i on recollir-los i retornar-los abans i
després dels àpats, qui i on els retorna a les famílies els
divendres, etc.
* ­ Posar en pràctica el procés i avaluar possible desajustos i
solucions.
Substitució d’ampolletes de plàstic per cantimplores que porten
les famílies i de les bosses de plàstic epr bosses de paper o
roba:

* Consensuar i coordinar l’acció entre AMPA, escola i menjador.
* ­Deixar de comprar ampolletes de plàstic i bosses de plàstic
per als pícnics de les sortides del curs coordinant-ho amb
l’empresa que gestiona el menjador.
* Avisar les famílies amb missatges de Dinantia, papers a les
portes de la classes i recordatoris de viva veu de la necessitat
de portar cantimplora amb aigua per a les sortides.
* Comprar bosses de paper (reciclables) per infantil i de roba
(reutilitzables) per primària i guardar-les a l’espai de cuina a
punt per a les sortides.
Cistella d’aniversari sostenible

* Decidir l’acció des de l’AMPA i designar les dues mares
responsables d’executar-la i fer-ne el seguiment logístic.
* ­Comprar i organitzar 3 cistelles d’aniversaris amb: 36 gots,
36 plats, 18 forquilles, 18 ganivets, 18 culleres, 2 bols amb
tapa, 1 bol sense tapa, 2 safates, 1 banderola i 1 tovalles.
* ­Dissenyar un fulletó informatiu.
* Fer difusió de la cistella per Dinantia, pels grups de WhatsApp
de les classes i en persona.
* ­Quan hi ha alguna reserva via telefònica o presencial, fer el
préstec i comprovar el retorn de la cistella completa.
* Eventualment, reposar algun element que es perd.
Comunicació

S’han enviat missatges a les famílies sobre l’ús de tovallons de
roba utilitzant l’aplicació Dinantia de contacte amb les
famílies. S’han resolt dubtes en persona.

S’han enviat missatges per Dinantia i s’han penjat cartells en
paper recordant la necessitat de portar cantimplora a les
sortides.

S’han enviat missatges de Dinantia i missatges de WhatsApp als
grups-classe sobre la cistella d’aniversari.

Avaluació i valoració

La reducció de tovallons s’avalua comparant el consum de rotllos
de paper de cuina consumits abans de l’inici de la pràctica i el
consum actual. Atès que va ser la darrera mesura impulsada el
2019 i encara s’està agafant el rodatge, encara no hi ha
recorregut temporal per tenir dades representatives.

La reducció d’ampollletes d’aigua s’avalua comptant quantes
ampolletes s’han de deixat de consumir. Comptant que hi ha unes 3
sortides per curs i uns 25 alumnes per classe (dels quals en
promig 20 utilitzen el menjador escolar), s’han deixat
d’utilitzar 180 ampolletes d’aigua per curs.

La reducció de material d’hostaleria s’avalua comptant quantes
vegades s’han fet servir les cistelles d’aniversari (unes 4
vegades al mes durant el curs 2019) i estimant que evita la
generació d’unes 3 bosses d’escombraries de rebuig de 50 litres,
atès que s’observava que en la majoria de celebracions no
s’efectuava recollida selectiva, així com la compra de materials
no reciclables com plats, coberts i vasos de plàstic
(aproximadament unes 50 unitats de cada per celebració).

La valoració global de totes les mesures adoptades és molt
positiva.

Calendari execució: Curs 2019-2020

Dades de contacte:

Escola Parc de la Ciutadella (a8001601@xtec.cat)